Oilaviy tadbirkorlikni rivojlantirish va aholining daromad manbaini kengaytirishga doir qoʻshimcha chora-tadbirlar toʻgʻrisida
(resolution, 2026-02-09)

Oʻzbekiston Respublikasi Prezidentining 2021-yil 20-avgustdagi tadbirkorlar bilan ochiq muloqotida belgilangan vazifalarning ijrosini taʼminlash hamda oilaviy tadbirkorlikni rivojlantirish dasturlari doirasida kreditlar ajratish mexanizmini soddalashtirish, aholining bandligini oshirish, daromad manbaini kengaytirish va mehnat faoliyatini qoʻllab-quvvatlash maqsadida: 1. Shunday tartib oʻrnatilsinki, unga muvofiq 2022-yil 1-yanvardan boshlab oilaviy tadbirkorlikni rivojlantirish dasturlari (keyingi oʻrinlarda — dasturlar) doirasida: a) loyihalarni moliyalashtirish uchun maqsadli jamgʻarmalar hamda Tiklanish va taraqqiyot jamgʻarmasining (keyingi oʻrinlarda — jamgʻarmalar) resurslari tijorat banklariga yillik 10 foiz stavkada joylashtiriladi; b) imtiyozli kreditlar yillik 14 foiz stavkada: oilaviy tadbirkorlik, daromad topishga qaratilgan muayyan mehnat faoliyati bilan shugʻullanish va faoliyat turini kengaytirish istagini bildirgan oʻzini oʻzi band qilgan shaxslarga (asosiy ish joyiga ega shaxslar bundan mustasno) hamda tadbirkorlik subyektlariga 6 oydan 1 yilgacha boʻlgan imtiyozli davr bilan 3 yildan 4 yilgacha muddatga; chorvachilik (qoramol, qoʻy, echki), baliqchilik va parrandachilik (tuxum yoʻnalishi) uchun — 1 yilgacha imtiyozli davr bilan 3 yildan 4 yilgacha muddatga; bogʻdorchilik (koʻchatchilik), uzumchilik (tok soʻrisi) va limonchilikni tashkil etish, issiqxona qurish, qishloq xoʻjaligi texnikasi va asbob-uskunalarini xarid qilish hamda ularni joylashtirish uchun bino va inshootlar qurish, artezian quduqlarini qazish uchun — 3 yilgacha imtiyozli davr bilan 7 yilgacha muddatga; oilaviy mehmon uylari, xostellar, oʻtov lagerlari majmuasi, avtokempinglar, ekouylar majmuasi, konteyner shaharchalar va chodirli lagerlar tashkil etish va ularni taʼmirlash uchun — 1 yilgacha imtiyozli davr bilan 5 yilgacha muddatga; “Hunarmand” uyushmasi aʼzolariga ishlab chiqarish ehtiyojlari uchun asbob-uskuna, ehtiyot qismlar va xomashyo materiallarini xarid qilish, hunarmandchilikni rivojlantirish markazlari, “usta-shogird” maktablarini tashkil etish, uy-muzeylar va ustaxonalar qurish yoki shu maqsadlarda bino va inshootlar sotib olish uchun — 3 yildan 4 yilgacha muddatga hamda aylanma mablagʻlarini toʻldirish uchun 18 oygacha muddatga ajratiladi; charm-attorlik mahsulotlari, charmdan tayyor kiyimlar, oyoq kiyimlari, sport inventarlari, shuningdek furnitura, aksessuarlar va moʻynachilik mahsulotlari ishlab chiqarish ehtiyojlari uchun asbob-uskuna, ehtiyot qismlar va xom ashyo materiallarini xarid qilish uchun — 1 yilgacha imtiyozli davr bilan 5 yilgacha muddatga ajratiladi; v) kreditlar mahallada tadbirkorlikni rivojlantirish, aholi bandligini taʼminlash va kambagʻallikni qisqartirish masalalari boʻyicha tuman (shahar) hokimi yordamchisining (keyingi oʻrinlarda — hokim yordamchisi) oʻziga biriktirilgan mahallada istiqomat qilayotgan (joylashgan) qarz oluvchiga beradigan tavsiyasi asosida, shuningdek, mahsulot yetkazib berilganligi (xizmat koʻrsatilganligi) mahalla bankiri tomonidan tasdiqlangandan soʻng ajratiladi. Bunda boshqa marketpleyslar orqali mahsulotlar (xizmatlar)ni xarid qilish boʻyicha shartnoma tuzilgandan hamda kredit ajratilgandan soʻng mahsulot yetkazib berilganligi (xizmat koʻrsatilganligi) hokim yordamchisi hamda mahalla bankiri tomonidan monitoring dalolatnomasi asosida tasdiqlanadi; g) chorvachilikni rivojlantirish yoʻnalishidagi kreditlar chetdan keltirilgan yoki mahalliylashtirilgan (naslchilik xoʻjaliklarida yetishtirilgan) va veterinariya boʻlimi tomonidan identifikatsiya qilingan (birkalash usuli) chorva mollarini (qoramol, qoʻy, echki) boqish uchun ajratiladi; d) “yetakchi” tadbirkorlik subyektlariga dehqon xoʻjaliklari yer maydonlari va aholi tomorqalarida qishloq xoʻjaligi mahsulotlarini kooperatsiya asosida yetishtirish va yetishtirilgan mahsulotlarni xarid qilish uchun aylanma mablagʻlarni toʻldirishga kreditlar ajratiladi. 2. “Agrobank” ATB, AT “Xalq banki” va “Mikrokreditbank” ATB (keyingi oʻrinlarda — vakolatli tijorat banklari) 2022-yil 1-martdan dasturlar boʻyicha kreditlarning toʻliq raqamlashgan holda Oilaviy tadbirkorlikni rivojlantirish dasturlarining yagona elektron platformasi (keyingi oʻrinlarda — Yagona elektron platforma) orqali ajratilishini taʼminlasin. Bunda: kredit olish uchun arizalar barcha bosqichlarda onlayn tarzda koʻrib chiqiladi va har bir bosqichda qabul qilingan qaror toʻgʻrisida Yagona elektron platforma (SMS-xabarnoma, elektron pochta yoki shaxsiy kabinet) orqali maʼlumot berib boriladi; kredit mablagʻlarini ajratish boʻyicha hujjatlar elektron koʻrinishda shakllantiriladi va masofadan imzolanadi; kredit olish uchun arizalar masofadan qarz oluvchi tomonidan mustaqil ravishda yoki tegishli mahallaga biriktirilgan hokim yordamchisining koʻmagi bilan taqdim etiladi; Yagona elektron platforma orqali aholiga oʻzini oʻzi band qilish uchun kreditlar belgilangan mezonlar asosida skoring baholash natijalariga koʻra, avtomatlashtirilgan holda ajratiladi; ajratilgan kreditlar hisobiga tovar va xizmatlarni bozor tamoyillari asosida erkin sotib olish yoki sotish Yagona elektron platformada yaratilgan “marketpleys” tizimi yordamida amalga oshiriladi; oʻz mahsulot va xizmatlarini sotish boʻyicha takliflar asbob-uskunalar va mahsulotlar yetkazib beruvchi (ish bajaruvchi) tashkilotlar (keyingi oʻrinlarda — taʼminotchilar) tomonidan “marketpleys” tizimida erkin joylashtiriladi; taʼminotchilar tomonidan koʻrsatilgan xizmatlar foydalanuvchilar tomonidan baholanadi va ularning reytingi avtomatik ravishda shakllantiriladi; taʼminotchilarning oʻz majburiyatlarini oʻz vaqtida va sifatli bajarishi yuzasidan monitoring tuman (shahar) oilaviy tadbirkorlikni qoʻllab-quvvatlash markazlari tomonidan amalga oshiriladi. Monitoring natijalariga koʻra, taʼminotchilarning “marketpleys” tizimidagi oʻz xizmatlarini taklif etish imkoniyati davriy ravishda oʻrganib chiqiladi; kreditlar qarz oluvchiga u tomonidan mustaqil tanlangan taʼminotchi bilan tuzilgan shartnoma asosida kelishilgan narxda mahsulot yetkazib berilganidan (ish bajarilganidan) va qarz oluvchi tomonidan qabul qilib olingandan soʻng hamda hokim yordamchisi tomonidan oʻtkazilgan monitoring natijasiga koʻra, qarz oluvchini identifikatsiyalash orqali taʼminotchiga oʻtkazib beriladi; hokim yordamchilari oʻziga biriktirilgan mahallalarda dasturlar doirasida ajratilgan kreditlardan maqsadli foydalanilishini va ularning samaradorligini monitoring qilib boradi hamda kreditlarning oʻz vaqtida qaytarilishi boʻyicha tijorat banklari bilan birgalikda tegishli choralarni koʻradi. Fermer xoʻjaliklarini qoʻllab-quvvatlash jamgʻarmasidan ajratiladigan kreditlar tashabbuskorlarga loyihabay shakllantirilgan buyurtmanomalar asosida oilaviy tadbirkorlikni rivojlantirish dasturlari doirasidagi loyihalarni moliyalashtirish manbalarida nazarda tutilgan mablagʻlardan tashqari va navbatsiz rasmiylashtirib beriladi. Fermer xoʻjaliklarini qoʻllab-quvvatlash jamgʻarmasiga, Jamgʻarma resurslarini tashabbuskorlarga tijorat banklari tomonidan Yagona elektron platforma orqali rasmiylashtirish jarayonlarini toʻliq muvofiqlashtirish vakolati beriladi. 21. Qarz oluvchi ajratilgan kreditlar hisobiga tovar va xizmatlarni bozor tamoyillari asosida savdolari ommalashib borayotgan elektron savdo platformalarining “marketpleys” tizimlari orqali sotib olishi yoki sotishi mumkin. Bunda ushbu “marketpleyslar” orqali sotib olingan yoki sotilgan mahsulotlar (xizmatlar) uchun toʻlovlar kredit mablagʻlari hisobidan oldindan amalga oshiriladi. 3. Markaziy bank Axborot texnologiyalari va kommunikatsiyalarini rivojlantirish vazirligi bilan birgalikda: bir oy muddatda Yagona elektron platformadan foydalanish, shu jumladan kreditlarni ajratish, rasmiylashtirish hamda davlat organlari va tashkilotlarning oʻzaro elektron hamkorligini tartibga solishni nazarda tutuvchi tegishli nizom loyihasini tasdiqlash uchun Vazirlar Mahkamasiga kiritsin; 2022-yil 1-fevralga qadar Yagona elektron platforma Ichki ishlar vazirligi, Bandlik va mehnat munosabatlari vazirligi, Moliya vazirligi, Davlat soliq qoʻmitasi, tijorat banklari va boshqa tegishli tashkilotlarning axborot tizimlari bilan integratsiya qilinishini taʼminlasin. 4. Qishloq xoʻjaligi vazirligiga Veterinariya va chorvachilikni rivojlantirish davlat qoʻmitasi, “Hunarmand”, “Oʻztoʻqimachiliksanoat”, “Oʻzcharmsanoat”, “Oʻzbekbaliqsanoat”, “Parrandasanoat”, “Oʻzbekiston asalarichilari”, “Limon yetishtiruvchilar va eksport qiluvchilar” uyushmalari va boshqa uyushmalar, tegishli idoralar bilan birgalikda “marketpleys” tizimida taʼminotchi korxonalar oʻrtasida raqobat muhitini shakllantirish hamda taklif etilayotgan tovar va xizmatlarning muqobil narxda va sifatli yetkazib berilishini taʼminlash maqsadida mazkur tizimga takliflarning ishonchli (namunali) taʼminotchi korxonalar tomonidan kiritib borilishini, asbob-uskunalar va koʻrsatilayotgan xizmatlar turi va quvvatlari yetarlicha boʻlishini taʼminlash tavsiya etilsin. 5. Belgilansinki: dasturlar doirasida kreditlar ustuvor ravishda “Temir daftar”, “Ayollar daftari” va “Yoshlar daftari”ga kiritilgan fuqarolarga oʻzini oʻzi daromadli mehnat bilan band qilish yoki ularning doimiy mehnat bilan bandligini taʼminlashga (ish oʻrinlari yaratishga) qaratilgan loyihalarga ajratiladi; “Temir daftar”, “Ayollar daftari” va “Yoshlar daftari”ga kiritilgan fuqarolarga kredit ajratilishi ularni ushbu daftarlardan chiqarish uchun asos hisoblanmaydi va fuqarolar mazkur daftarlardan amaldagi qonunchilik hujjatlarida belgilangan tartibga muvofiq chiqariladi; dasturlar doirasida ilgari ajratilgan kredit mablagʻlari boʻyicha mavjud qarzdorligi toʻliq soʻndirilmagan (Fermer xoʻjaliklarini qoʻllab-quvvatlash jamgʻarmasidan ajratiladigan kreditlar hamda qarzdorlik belgilangan muddatlarda toʻliq soʻndirib kelinayotgan kreditlar bundan mustasno), shuningdek, avval ajratilgan kreditlardan maqsadsiz foydalangan qarz oluvchilarga ushbu dasturlar orqali yangi kredit ajratilishiga ruxsat etilmaydi. 6. Savdo-sanoat palatasiga tijorat banklari bilan birgalikda tuman va shaharlarda samaradorligi yuqori va barqaror ish oʻrinlari yaratishga qaratilgan loyihalar biznes-rejalarini Yagona elektron platformaga joylashtirib borish tavsiya etilsin. 7. Davlat soliq qoʻmitasi, Bandlik va mehnat munosabatlari vazirligi hokim yordamchilari bilan birgalikda dasturlar doirasida ishsiz fuqaroning oʻziga ajratilgan kredit hisobiga amalga oshirgan faoliyatidan doimiy va barqaror daromad manbaini shakllantirganini oʻrganish orqali qonunchilikda belgilangan tartibda ushbu fuqaro oʻzini oʻzi band qilgan shaxs sifatida roʻyxatdan oʻtkazilishini taʼminlasin. 8. Tiklanish va taraqqiyot jamgʻarmasi dasturlar doirasida loyihalarni moliyalashtirish uchun: a) ikki oy muddatda “Agrobank” ATBga ajratilgan 2,9 trillion soʻm va “Mikrokreditbank” ATBga ajratilgan 1,3 trillion soʻm miqdoridagi resurslarni mazkur banklarning ustav kapitalini oshirishga yoʻnaltirsin. Bunda: “Agrobank” ATB va “Mikrokreditbank” ATBning ustav kapitalini oshirishga yoʻnaltirilgan mablagʻlar hisobidan chiqarilgan aksiyalar toʻgʻridan-toʻgʻri Moliya vazirligi nomiga rasmiylashtiriladi; Moliya vazirligining mazkur band doirasida tijorat banklarining 50 foiz va undan ortiq aksiyalariga egalik qilishga kirishishi yangidan xarid qilingan aksiyalarga ega boʻlish deb hisoblanmaydi; b) vakolatli banklarga dastur koordinatorlarining taqsimotiga muvofiq 3,65 trillion soʻm miqdordagi kredit resurslari 3 yillik imtiyozli davr bilan 7 yil muddatga ajratilishini taʼminlasin. 9. Oʻzbekiston fermer, dehqon xoʻjaliklari va tomorqa yer egalari kengashi va tijorat banklarining Fermer, dehqon xoʻjaliklari va tomorqa yer egalarini qoʻllab-quvvatlash jamgʻarmasi mablagʻlari hisobidan tijorat banklari tomonidan tashabbuskorlarga bogʻdorchilik (koʻchatchilik), uzumchilik (tok soʻrisi) va limonchilikni tashkil etish, issiqxona qurish, qishloq xoʻjaligi texnikasi va asbob-uskunalarini xarid qilish hamda ularni joylashtirish uchun bino va inshootlar qurish, artezian quduqlarini qazish uchun ajratilgan kreditlar muddatini hamda resurslarni Jamgʻarmaga qaytarish grafigidagi muddatlarni mazkur qarorning 1-bandi “b” kichik bandi toʻrtinchi xatboshisida belgilangan muddatlarga mos ravishda uzaytirish toʻgʻrisidagi taklifiga rozilik berilsin. 10. 2022-yilda oilaviy tadbirkorlikni rivojlantirish dasturlari doirasidagi loyihalarni moliyalashtirishning manbalar va hududlar kesimidagi maqsadli parametrlari 1 va 2-ilovalarga muvofiq tasdiqlansin. Quyidagilarga: iqtisodiyot va moliya vazirining, Markaziy bank raisining hamda kambagʻallikni qisqartirish va bandlik vazirining oʻrinbosarlariga (keyingi oʻrinlarda — Dastur koordinatorlari) — haqiqiy ehtiyojdan hamda moliyalashtirish taklif etilayotgan loyihalarning istiqboli va qoʻshimcha ish oʻrinlari yaratishga yoʻnaltirilganligidan kelib chiqqan holda, ajratilayotgan mablagʻlarni vakolatli tijorat banklari va viloyatlar kesimida tezkor qayta taqsimlash; Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari huzuridagi Oilaviy tadbirkorlikni qoʻllab-quvvatlash markazlariga — dasturlar doirasida hududga ajratilgan mablagʻlarni har bir mahallada amalga oshirilayotgan loyihalarning istiqboli va qoʻshimcha ish oʻrinlari yaratishga yoʻnaltirilganligidan kelib chiqib, tuman (shahar) va mahalla (ovul) kesimida taqsimlash vakolati berilsin. 11. Belgilansinki: Qoraqalpogʻiston Respublikasi Vazirlar Kengashi Raisi, Toshkent shahar va viloyatlar hokimlari tijorat banklari bilan birgalikda dasturlar boʻyicha ajratilgan kreditlarning ularni soʻndirish grafigiga muvofiq belgilangan muddatlarda qaytarilishiga masʼul hisoblanadi; hududlarda har oylik kreditlash hajmlari kreditlarni soʻndirish grafigi ijrosining bajarilmagan miqdoriga mos ravishda kamaytiriladi. 12. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari: mazkur qarorga asosan har bir hududda chorvachilik uchun ajratiladigan kreditlarga mutanosib ravishda chorva mollari uchun ozuqabop ekinlar ekishga moʻljallangan yer maydonlarining, shuningdek, ularni oʻtlatishga moʻljallangan yaylovlarning muntazam ravishda ochiq elektron tanlovga chiqarib borilishini taʼminlasin; Iqtisodiy taraqqiyot va kambagʻallikni qisqartirish vazirligi bilan birgalikda kelgusi ikki yilda “Andijon tajribasi” asosida barcha mahallalarda tadbirkorlik subyektlari va xonadonlar oʻrtasida iqtisodiy kooperatsiyani kengaytirish orqali aholining bandligini taʼminlash va daromad manbaini kengaytirishga qaratilgan chora-tadbirlarni amalga oshirsin. Bunda, fuqarolar bilan kooperatsiya asosida faoliyatini tashkil etadigan “yetakchi” tadbirkorlik subyektlariga dasturlar doirasida kreditlar ajratiladi, ushbu tadbirkorlik subyektlari bilan kooperatsiya asosida ishlayotgan fuqarolarga dasturlar doirasida kredit ajratishga yoʻl qoʻyilmaydi. 13. Oʻzbekiston Respublikasi Prezidentining ayrim qarorlariga 3-ilovaga muvofiq oʻzgartirish va qoʻshimchalar kiritilsin. 14. Mazkur qarorning ijrosini nazorat qilish Oʻzbekiston Respublikasi Bosh vazirining oʻrinbosari J.A. Qoʻchqorov zimmasiga yuklansin. mlrd soʻm T/r Kredit ajratish manbalari 2022-yilda yoʻnaltiriladigan mablagʻlar Shundan: avval berilgan kreditlarning soʻndirilishi hisobidan qoʻshimcha mablagʻlar ajratilishi hisobidan Jami 10 000 6 170 3 830 1. Tiklanish va taraqqiyot jamgʻarmasi 4 060 410 * 3 650 2. Fermer, dehqon xoʻjaliklari va tomorqa yer egalarini qoʻllab-quvvatlash jamgʻarmasi 145 145 3. Xotin-qizlarni qoʻllab-quvvatlash davlat maqsadli jamgʻarmasi 191 91 100 4. Bandlikka koʻmaklashish jamgʻarmasi 130 50 80 5. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari huzuridagi yangi ish oʻrinlari tashkil etishni ragʻbatlantirish hududiy jamgʻarmalari 38 38 6. Vakolatli banklar (ustav kapitaliga berilgan resurslar hisobidan) 5 435 5 435 mlrd soʻm T/r Hudud nomi 2022-yilda yoʻnaltiriladigan mablagʻlar Shundan: avval berilgan kreditlarning soʻndirilishi hisobidan qoʻshimcha mablagʻlar ajratilishi hisobidan JAMI: 10 000 6 170 3 830 1. Qoraqalpogʻiston Respublikasi 650 386 264 2. Andijon viloyati 855 586 269 3. Buxoro viloyati 915 573 342 4. Jizzax viloyati 540 327 213 5. Qashqadaryo viloyati 800 566 234 6. Navoiy viloyati 540 346 194 7. Namangan viloyati 865 577 288 8. Samarqand viloyati 900 503 397 9. Surxondaryo viloyati 850 586 264 10. Sirdaryo viloyati 480 272 208 11. Toshkent viloyati 720 366 354 12. Fargʻona viloyati 900 490 410 13. Xorazm viloyati 695 382 313 14. Toshkent shahri 290 210 80 1. Oʻzbekiston Respublikasi Prezidentining 2018-yil 26-apreldagi “Fermer, dehqon xoʻjaliklari va tomorqa yer egalari faoliyatini takomillashtirish boʻyicha qoʻshimcha chora-tadbirlar toʻgʻrisida”gi PQ-3680-son qarorida: a) 9-bandning “b” kichik bandida: ikkinchi xatboshi quyidagi tahrirda bayon etilsin: “fermer, dehqon xoʻjaliklari va tomorqa yer egalariga 3 yilgacha muddatga, shu jumladan 1 yillik imtiyozli davr bilan, bogʻdorchilik, uzumchilik va limonchilikni tashkil etish uchun 7 yilgacha muddatga, shu jumladan 3 yillik imtiyozli davr bilan 2019-yilning 31-dekabriga qadar yillik 7 foizlik stavkada, bankning 2 foizlik marjasini hisobga olgan holda kreditlar ajratish uchun resurslarni “Mikrokreditbank” ATB, “Agrobank” ATB, “Turonbank” ATB hamda AT “Xalq banki”ga joylashtirish. 2020-yil 1-yanvardan boshlab resurslarni joylashtirish Oʻzbekiston Respublikasi Markaziy bankining qayta moliyalashtirish stavkasidan 4 foizlik bandni chegirib tashlagan holda, 2022-yil 1-yanvardan boshlab esa, yillik 10 foiz stavkada amalga oshiriladi; uchinchi xatboshi “4 foizlik bandni chegirib tashlagan holda” soʻzlaridan keyin “ , 2022-yil 1-yanvardan boshlab esa, yillik 10 foiz stavkada” soʻzlari bilan toʻldirilsin; yettinchi xatboshidan “,savdo” soʻzlari chiqarib tashlansin; oʻn uchinchi xatboshi quyidagi tahrirda bayon etilsin: “2020-yil 1-yanvardan boshlab kreditlar Oʻzbekiston Respublikasi Markaziy bankining asosiy stavkasida, 2022-yil 1-yanvardan boshlab esa, tijorat banklari tomonidan yillik 14 foiz stavkada beriladi”; quyidagi mazmundagi xatboshi bilan toʻldirilsin: “Kreditlar bogʻdorchilik, uzumchilik va limonchilikni tashkil etish uchun 3 yilgacha imtiyozli davr bilan 7 yilgacha muddatga, chorvachilik (qoramol, qoʻy, echki), baliqchilik va parrandachilik (tuxum yoʻnalishi) uchun 1 yilgacha imtiyozli davr bilan 3 yilgacha muddatga har bir mahallaga biriktirilgan hokim yordamchisining tavsiyalariga muvofiq tuman (shahar) Oilaviy tadbirkorlikni qoʻllab-quvvatlash markazining asoslantirilgan va natijadorligi aniq hisob-kitob qilingan holdagi qarori asosida beriladi”; b) 9-bandning “v” kichik bandi quyidagi tahrirda bayon etilsin: “v) Jamgʻarma mablagʻlari hisobidan kreditlar hududiy fermer, dehqon xoʻjaliklari va tomorqa yer egalari kengashlari bilan kelishilgan holda beriladi, tomorqa yer egalari — jismoniy shaxslarga 33 million soʻmgacha, fermer, dehqon xoʻjaliklari va boshqa tadbirkorlik subyektlariga 225 million soʻmgacha miqdorda ajratiladigan kreditlar bundan mustasno. Ushbu summadagi kreditlar har bir mahallaga mahallabay ishlash boʻyicha biriktirilgan hokim yordamchisi tomonidan beriladigan tavsiyalar asosida ajratiladi”. 2. Oʻzbekiston Respublikasi Prezidentining 2018-yil 7-iyundagi “Har bir oila — tadbirkor” dasturini amalga oshirish toʻgʻrisida”gi PQ-3777-son qarorida: a) 9-bandning ikkinchi — beshinchi xatboshilari quyidagi tahrirda bayon etilsin: “33 million soʻmgacha boʻlgan miqdorda — tadbirkorlik tashabbusiga ega jismoniy shaxslarga har bir mahallaga biriktirilgan hokim yordamchisining tavsiyalari; 225 million soʻmgacha boʻlgan miqdorda — hokim yordamchisining tavsiyalari asosida belgilangan tartibda davlat roʻyxatidan oʻtgan kichik tadbirkorlik subyektlariga uchinchi shaxs kafilligi, sugʻurta polislari, kredit hisobiga sotib olinayotgan mol-mulklar garovi, Jamgʻarmaning kafilligi va qonun hujjatlari doirasidagi boshqa taʼminot turlari; 225 million soʻmdan ortiq miqdorda — hokim yordamchisining tavsiyalariga muvofiq tadbirkorlik subyektlarining investitsiyaviy loyihalarini kreditlashda qonun hujjatlari doirasida belgilangan taʼminot turlariga asosan ajratiladi. Bunda, 2020-yil 1-yanvardan boshlab kreditlar AT “Xalq banki”, “Mikrokreditbank” ATB va “Agrobank” ATB orqali Oʻzbekiston Respublikasi Markaziy bankining asosiy stavkasi boʻyicha, 2022-yil 1-yanvardan — tijorat banklari tomonidan yillik 14 foiz stavkada beriladi”; b) 10-bandning birinchi xatboshisi quyidagi tahrirda bayon etilsin: “10. Hududiy Oilaviy tadbirkorlikni qoʻllab-quvvatlash markazlari zimmasiga tuman va shaharlarda kichik tadbirkorlik subyektlarining samaradorligi yuqori, barqaror ish oʻrinlari yaratishga qaratilgan loyihalariga 225 million soʻmdan ortiq miqdorda Dastur doirasidagi resurslar hisobidan kredit ajratishga har bir mahallaga biriktirilgan hokim yordamchisi tomonidan berilgan tavsiyaga muvofiq tuman (shahar) markazlarining qarori asosida qaror qabul qilish vazifasi yuklatilsin”; v) 11-banddagi “1,5” raqami “4” raqami bilan almashtirilsin. 3. Oʻzbekiston Respublikasi Prezidentining 2018-yil 14-iyuldagi “Aholi bandligini taʼminlash borasidagi ishlarni takomillashtirish va samaradorligini oshirish chora-tadbirlari toʻgʻrisida”gi PQ-3856-son qarori 6-bandining “v” kichik bandida: birinchi va ikkinchi xatboshilar quyidagi tahrirda bayon etilsin: “mikrokreditlar 225 million soʻmgacha boʻlgan miqdorda har bir mahallaga biriktirilgan hokim yordamchisining tavsiyalari asosida 3 yilgacha muddatga, 6 oylik imtiyozli davr bilan:”; uchinchi — oltinchi xatboshilar tegishincha ikkinchi — beshinchi xatboshilar deb hisoblansin: toʻrtinchi xatboshi quyidagi tahrirda bayon etilsin: “2022-yil 1-yanvardan — tijorat banklari tomonidan yillik 14 foiz (shundan 4 foiz bank marjasi) stavkada ajratiladi”. 4. Oʻzbekiston Respublikasi Prezidentining 2019-yil 7-martdagi “Hududlarda aholini tadbirkorlikka keng jalb qilish va oilaviy tadbirkorlikni rivojlantirishga doir qoʻshimcha chora-tadbirlar toʻgʻrisida”gi PQ-4231-son qarorida: a) 4-bandda: uchinchi xatboshidagi “bozor tamoyillari asosida mustaqil ravishda oʻrnatiladigan stavkalarda” soʻzlari “yillik 14 foiz stavkada” soʻzlari bilan almashtirilsin; oltinchi xatboshidagi “sektor rahbarlari va” soʻzlari “har bir mahallaga biriktirilgan hokim yordamchisining tavsiyalariga muvofiq” soʻzlari bilan almashtirilsin; b) 6-bandning birinchi xatboshisidagi “Q.X. Taparov” soʻzlari “D.Sh. Sultanov” soʻzlari bilan almashtirilsin. 5. Oʻzbekiston Respublikasi Prezidentining 2019-yil 24-oktabrdagi “Oilaviy tadbirkorlikni rivojlantirish davlat dasturlari doirasida amalga oshirilayotgan loyihalarni kreditlash tartibini takomillashtirishning qoʻshimcha chora-tadbirlari toʻgʻrisida”gi PQ-4498-son qarorining 2-bandida: ikkinchi xatboshi “qayta moliyalashtirish stavkasi boʻyicha” soʻzlaridan keyin “, 2022-yil 1-yanvardan boshlab yillik 14 foiz stavkada” soʻzlari bilan toʻldirilsin; uchinchi xatboshidagi “Xotin-qizlarni va oilani qoʻllab-quvvatlash jamoat jamgʻarmasi” soʻzlari “Xotin-qizlarni qoʻllab-quvvatlash davlat maqsadli jamgʻarmasi” soʻzlari bilan almashtirilsin; toʻrtinchi xatboshi quyidagi tahrirda bayon etilsin: “Dasturlarni moliyalashtirish uchun resurslar ajratadigan Oʻzbekiston Respublikasining Tiklanish va taraqqiyot jamgʻarmasi hamda Jamgʻarmalar resurslarining 2020 — 2022-yillarda soʻndiriladigan qismi har oyda vakolatli banklarga Dasturlar doirasidagi loyihalarni moliyalashtirish uchun yoʻnaltiriladi, bunda resurslar boʻyicha foiz stavkasi Oʻzbekiston Respublikasi Markaziy banki qayta moliyalashtirish stavkasidan 4 foiz past qilib, 2022-yil 1-yanvardan boshlab esa yillik 10 foiz stavkada belgilanadi”. 6. Oʻzbekiston Respublikasi Prezidentining 2019-yil 28-noyabrdagi “Hunarmandchilikni yanada rivojlantirish va hunarmandlarni qoʻllab-quvvatlash boʻyicha qoʻshimcha chora-tadbirlar toʻgʻrisidagi”gi PQ-4539-son qarori 9-bandining uchinchi xatboshisi quyidagi tahrirda bayon etilsin: “AT Xalq banki”, “Mikrokreditbank” ATB va “Agrobank” ATB ushbu manbalar hisobidan “Hunarmand” uyushmasi aʼzolariga ishlab chiqarish ehtiyojlari uchun asbob-uskuna, ehtiyot qismlar va xomashyo materiallarini xarid qilish, hunarmandchilikni rivojlantirish markazlari, “usta-shogird” maktablarini tashkil etish, uy-muzeylar va ustaxonalar qurish yoki shu maqsadlarda bino va inshootlar sotib olish uchun 36 oygacha muddatga hamda aylanma mablagʻlarini toʻldirish uchun 18 oygacha muddatga, 2022-yil 1-yanvarga qadar Oʻzbekiston Respublikasi Markaziy bankining asosiy stavkasidan oshmagan holda, 2022-yil 1-yanvardan boshlab, yillik 14 foiz stavkada 225 million soʻmgacha boʻlgan miqdorda kreditlar ajratsin”. 7. Oʻzbekiston Respublikasi Prezidentining 2020-yil 13-oktabrdagi “Aholini tadbirkorlikka jalb qilish tizimini takomillashtirish va tadbirkorlikni rivojlantirishga doir qoʻshimcha chora-tadbirlar toʻgʻrisida”gi PQ-4862-son qarorida: a) 5-bandda: uchinchi xatboshidagi “mikrofirma va kichik korxona taʼsis etgan shaxslarga” soʻzlari “kichik tadbirkorlik subyektlariga” soʻzlari bilan almashtirilsin; toʻrtinchi xatboshi quyidagi tahrirda bayon etilsin: “Bunda, mikrokreditlar 6 oygacha imtiyozli davr bilan 3 yilgacha muddatga hokim yordamchisining oʻziga biriktirilgan mahallada istiqomat qilayotgan (joylashgan) qarz oluvchiga beradigan tavsiyasi asosida, bogʻdorchilik, uzumchilik va limonchilikni tashkil etish uchun 3 yilgacha imtiyozli davr bilan 7 yilgacha muddatga, chorvachilik (qoramol, qoʻy, echki) uchun 1 yilgacha imtiyozli davr bilan 3 yilgacha muddatga har bir mahallaga biriktirilgan hokim yordamchisining tavsiyalariga muvofiq tuman (shahar) Oilaviy tadbirkorlikni qoʻllab-quvvatlash markazining asoslantirilgan va natijadorligi aniq hisob-kitob qilingan holdagi qarori asosida yillik 14 foiz stavkada ajratiladi”; b) 6-bandning toʻrtinchi xatboshisidagi “Markaziy bankning asosiy stavkasidan 4 foiz bandga past foiz stavkasida yoʻnaltirilsin” soʻzlari “yillik 10 foiz stavkada yoʻnaltirilsin” soʻzlari bilan almashtirilsin. 8. Oʻzbekiston Respublikasi Prezidentining 2021-yil 5-martdagi “Xotin-qizlarni qoʻllab-quvvatlash, ularning jamiyat hayotidagi faol ishtirokini taʼminlash tizimini yanada takomillashtirish chora-tadbirlari toʻgʻrisida”gi PQ-5020-son qarorining 5-bandida: “a” kichik banddagi “Markaziy bankning asosiy stavkasida yoʻnaltiradi” soʻzlari “yillik 10 foiz stavkada yoʻnaltiradi” soʻzlari bilan almashtirilsin; “b” kichik bandning birinchi xatboshisi quyidagi tahrirda bayon etilsin: “b) quyidagi dasturlarni muvaffaqiyatli oʻzlashtirgan xotin-qizlarga mazkur mablagʻlar hisobidan har bir mahallaga mahallabay ishlash boʻyicha biriktirilgan hokim yordamchisining tavsiyasiga koʻra, tadbirkorlik faoliyatini yoʻlga qoʻyish uchun 3 yilgacha muddat va 6 oygacha imtiyozli davr bilan yillik 14 foiz stavkada 33 million soʻmgacha boʻlgan miqdorda kreditlar ajratiladi:”; “v” kichik band quyidagi tahrirda bayon etilsin: “v) ajratiladigan kreditlar, istisno tariqasida, 2022-yil 1-yanvarga qadar Markaziy bankning asosiy stavkasi doirasida, 2022-yil 1-yanvardan tijorat banki tomonidan yillik 14 foiz stavkada beriladi”; quyidagi mazmundagi “d” kichik band bilan toʻldirilsin: “d) kreditlar bogʻdorchilik, uzumchilik va limonchilikni tashkil etish uchun 3 yilgacha imtiyozli davr bilan 7 yilgacha muddatga, chorvachilik (qoramol, qoʻy, echki) uchun 1 yilgacha imtiyozli davr bilan 3 yilgacha muddatga har bir mahallaga biriktirilgan hokim yordamchisining tavsiyalariga muvofiq tuman (shahar) Oilaviy tadbirkorlikni qoʻllab-quvvatlash markazining asoslantirilgan va natijadorligi aniq hisob-kitob qilingan holdagi qarori asosida beriladi”. 9. Oʻzbekiston Respublikasi Prezidentining 2021-yil 27-martdagi “Oilaviy tadbirkorlikni rivojlantirish dasturlari doirasida amalga oshiriladigan qoʻshimcha chora-tadbirlar toʻgʻrisida”gi PQ-5041-son qarorining 6-bandi quyidagi tahrirda bayon etilsin: “6. Belgilab qoʻyilsinki, mazkur qarorga muvofiq: tijorat banklari tomonidan ajratiladigan kreditlar boʻyicha foiz stavkalari, istisno tariqasida, 2022-yil 1-yanvarga qadar Markaziy bankning asosiy stavkasi doirasida, 2022-yil 1-yanvardan boshlab yillik 14 foiz stavkada belgilanadi; tijorat banklariga kredit resurslari Markaziy bankning asosiy stavkasidan 4 foiz past darajada, 2022-yil 1-yanvardan boshlab yillik 10 foiz stavkada ajratiladi”.